《感兴二十七首 其六》
宋代·方一夔

阴阳转两轮，五气扇双磨。有生寓寰中，濛濛如喷唾。

鱼鸟各飞沈，梧棘称小大。多妇彭祖寿，立善夷齐饿。

众星欲西行，劲风牵以左。苍苍望北极，天命知何奈。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。